Éneklő Ifjúság kórustalálkozók és fesztiválhangversenyek a 2021/2022. tanévben

Újra Éneklő Ifjúság!

**FELHÍVÁS**

A Magyar Kórusok, Zenekarok és Népzenei Együttesek Szövetsége - KÓTA Ifjúsági Énekkari és Zenepedagógiai Szakbizottsága ebben az évben is felhívással fordul valamennyi iskolához, valamint gyermek és ifjúsági kórust működtető szervezethez, hogy a 2021/2022 tanévben rendezzenek Éneklő Ifjúság hangversenyeket!

Remélve, hogy 2022. további hónapjaiban enyhül a járvány szorítása és énekelhetünk, ismét meghirdetjük hagyományos Éneklő Ifjúság hangversenyek megrendezésének lehetőségét, ezúttal **Újra Éneklő Ifjúság** elnevezéssel.

**Célunk most más**, mint a korábbi (2020 előtti) években volt, mert **a KÓTA most nem rendez Éneklő Ifjúság minősítő hangversenyeket.** A szervezőket és a karnagyokat kórustalálkozók, fesztiválhangversenyek megrendezésére, az azokon való részvételre biztatjuk. A hangversenyeken jelen lesz zsűri, akik méltatják, értékelik a produkciókat, javaslataikkal továbbra is segítik a karnagyok munkáját, de Arany, Ezüst, Bronz stb. besorolásokat a kórusok nem kapnak. A cél ugyanis most elsősorban a kóruséneklés örömének ismételt átélése. Tudjuk, hogy a kórusok nem is próbálhattak a korábbiaknak megfelelő módon, így a műsorok is másképp alakulnak. Ezzel együtt továbbra is fontos, hogy értékes kórusművek igényes előadásban szólaljanak meg.

Amint látni fogják, a fesztivál hangversenyekhez megújított jelentkezési lap tartozik. Kérjük a jelentkezőket, hogy a [**jelentkezési lapot**](file:///C:\Users\Farkas%20Tünde\Downloads\Újra%20Éneklő%20Ifjúság%20-%20kitölthető%20jelentkezesi%20lap.pdf)számítógéppel töltsék ki és e-mail-en küldjék el a helyi szervezőnek.

Kérjük, kizárólag ezt a jelentkezési lapot használják! Az Újra Éneklő Ifjúság jelentkezési lapon feltüntetett műsort a KÓTA köteles jelenteni a Szerzői Jogvédő Hivatalnak. Ezért kérjük, hogy a kórus műsorát pontosan töltsék ki! (Szerző, szövegíró, mű címe és időtartama.)

**TOVÁBBI INFORMÁCIÓK**

A hangversenyen résztvevő kórusok „Eredményesen szerepelt” oklevelet kapnak.

Ezen felül „Elismerő Oklevelet” adhat a zsűri például a kórus különösen jól sikerült részprodukciójáért, vagy a jól felépített műsorért, kitűnően előadott népdalcsokorért, kiemelkedő hangszeres közreműködésért vagy a karnagy számára egy kórusmű kiváló vezényléséért. Az okleveleket a helyszínen kell átadni. Az Elismerő Oklevél odaítélését a zsűri a Jegyzőkönyvben feltünteti.

Azon kórusok számára, akik nagyon színvonalas produkciót nyújtanak, a zsűri ajánlást ad a KÓTA rendezésében 2022. november 17-20. között megvalósuló Kodály Zoltán IX. Magyar Kórusversenyen való részvételre. Ajánlását a zsűri a jegyzőkönyvben rögzíti. (Korábbi években a jelentkezés minősítéshez volt kötve.) A Kodály kórusversenyen a gyermekkaroknál továbbra is lesz A és B kategória, az utóbbinál nincs kötelező mű.

A verseny Felhívása [honlapunkon](https://korus.kota.hu/kodaly-zoltan-ix-magyar-korusverseny-felhivas/) elérhető.

**TÁJÉKOZTATÓ A SZERVEZŐK RÉSZÉRE**

Minősítő hangversenyt bármely intézmény, együttes szervezhet (pl. iskolák, tankerületek, művelődési házak, klubok, egyesületek, alapítványok stb.), amely e felhívás kiírásának szabályait betartva kötelezettséget vállal a szervezői munka elvégzésére és a megvalósítás költségeinek biztosítására.

**1. A szervezők legalább 4 héttel a tervezett esemény előtt jelentsék be a minősítő hangversenyt az alábbi szempontok szerint a KÓTA számára írásban:**

- a hangverseny rendezője

- hangverseny helyszíne, időpontja

- a résztvevő kórusok száma

- a felkért zsűritagok neve (lehetőleg 3 fő)

- igényelt oklevelek típusa – darabszámmal

**2. A jelentkezési lappal kapcsolatos teendők:**

Jelentkezést kizárólag ezen az űrlapon fogadunk el. A [**Jelentkezési lap**](file:///C:\Users\Farkas%20Tünde\Downloads\Újra%20Éneklő%20Ifjúság%20-%20kitölthető%20jelentkezesi%20lap.pdf) a KÓTA honlapjáról is letölthető ([www.kota.hu](http://www.kota.hu)).

Kérjük, hogy a szervező a karnagytól érkezett, kitöltött jelentkezési lapot nyomtassa ki az innen letölthető [**Jegyzőkönyvvel**](file:///C:\Users\Farkas%20Tünde\Downloads\Újra%20Éneklő%20Ifjúság%20-%20kitölthető%20jegyzőkönyv.pdf) együtt a zsűritagok számára. A jegyzőkönyv fejlécét kérjük előzetesen számítógéppel kitölteni!

A jegyzőkönyvet mind a három zsűritagnak alá kell írnia, a szöveges rész kitöltése (a kórus teljesítményének értékelése 4-5 sorban) a zsűri elnök feladata. **Kérjük, itt tüntessék fel, ha a kórust javasolják a kórusversenyre!**

A kitöltött jegyzőkönyveket kérjük a KÓTA Titkárságra legkésőbb tárgyév június 10-ig megküldeni!

3. A zsűritagok felkérése:

A 3 tagú zsűri 2 tagját azok közül a szakemberek közül kérjék fel, akik a KÓTA Ifjúsági Énekkari és Zenepedagógiai Szakbizottság által összeállított listán szerepelnek. A zsűri elnökét és egy tagját a KÓTA által összeállított listáról kérjük választani!

Kérjük, a szakmai színvonal érdekében a KÓTA koordináló szerepét ne mellőzzék!

**KÖZPONTI FŐVÁROSI HANGVERSENYEK**

Örömmel tudatjuk, hogy Újra Éneklő Ifjúság elnevezéssel megrendezzük a budapesti ének - zene emelt szintű általános iskolai kórusok központi kórustalálkozóit is, ugyancsak **minősítés nélkül, fesztivál jelleggel.**

A zsűritől itt kapott ajánlás lehetőséget ad a Kodály kórusversenyen való részvételre.

A hangversenyek időpontja: 2022. április 6-7-8.

Helyszíne: Budapesti Fazekas Mihály Gyakorló Általános Iskola és Gimnázium Díszterme (1082 Budapest, Horváth Mihály tér 8.)

Jelentkezési határidő: 2022. március 27.

Jelentkezés:

A kitöltött jelentkezési lapot kérjük, küldjék Németh Sándor tanár úr részére a [nsandor87@gmail.com](mailto:nsandor87@gmail.com) e-mail címre.

A felhívást közzétette: Magyar Kórusok, Zenekarok és Népzenei Együttesek Szövetsége - KÓTA

Ifjúsági Énekkari és Zenepedagógiai Szakbizottsága

Honlap: [www.kota.hu](http://www.kota.hu)

Az Újra Éneklő Ifjúság felhívással kapcsolatban bővebb felvilágosítás kérhető:

KÓTA titkárság, Farkas Tünde szakreferens

E-mail: [farkastunde@kota.hu](mailto:farkastunde@kota.hu)

Telefon: 06/30/943-0933